**Ministru kabineta rīkojuma projekta**

**“Par atļauju dalībai organizācijā Eiropas forums taisnīguma atjaunošanai**

***(European Forum for Restorative Justice - EFRJ)”***

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts probācijas dienests (turpmāk – VPD) izpilda Latvijā ne tikai piemērotos kriminālsodus, bet īsteno arī izlīgumu kriminālprocesā starp cietušo un likumpārkāpēju, pielietojot savā praksē Taisnīguma atjaunošanas (turpmāk – TA) pieejas. Viens no Krimināllikuma soda mērķiem ir atjaunot taisnīgumu un Kriminālprocesa likuma mērķis paredz taisnīgi noregulēt krimināltiesiskās attiecības, līdz ar to jau tagad normatīvajos aktos ir nostiprināti TA pamatprincipi un pieejas.  TA procesā noziedzīgais nodarījums tiek skatīts kā kaitējums, kas tiek nodarīts cilvēkiem, viņu attiecībām un sabiedrībai kopumā nevis kā likuma panta pārkāpums. Tādējādi TA procesā tiek iesaistīti cietušie, noziedzīgā nodarījuma izdarītāji, viņu ģimenes un sabiedrības pārstāvji, lai kopā meklētu vislabākos risinājumus un atbalstu noziedzīgā nodarījumā radušos seku mazināšanā vai novēršanā. Šobrīd VPD savā praksē īsteno cietušā-likumpārkāpēja izlīgumu un izlīguma sanāksmi *(conferencing)*.  Viena no jaunākajām TA programmām VPD ir līdzgaitniecība, kur sabiedrības pārstāvji aktīvi iesaistās probācijas klientu – jauniešu integrēšanas pasākumos.  Lai veicinātu VPD izaugsmi, pielietojot TA principus un attīstot jaunas programmas, kas balstās uz Eiropas labākās prakses piemēriem, ir nepieciešama aktīva dalība organizācijā Eiropas forums taisnīguma atjaunošanai *(European Forum for Restorative Justice)* (turpmāk – EFRJ). Eiropas probācijas konfederācija *(Confederation of European Probation)* arī ir aktīvs EFRJ dalībnieks, kas rekomendē Eiropas probācijas dienestiem plašāk ieviest TA principus probācijas darbā.  EFRJ ir nevalstiska un nepolitiska organizācija, kas tika izveidota 2000.gada 8.decembrī, apvienojot sākotnēji 50 cilvēkus no 15 dažādām Eiropas valstīm ar mērķis veicināt cietušā-likumpārkāpēja izlīguma un citu TA prakšu ieviešanu visā Eiropā. Šobrīd EFRJ apvieno ne tikai Eiropas valsts, pašvaldību, sabiedriskās organizācijas un individuālos biedrus, bet EFRJ aktīvi iesaistās arī dalībnieki no citām pasaules valstīm. EFRJ darbībai ir būtiska nozīme, jo tā sniedz ieguldījumu starptautiskās informācijas apmaiņā, veicina efektīvu TA politikas veidošanu, veic pētījumus par pasaulē aktuāliem jautājumiem un attīsta TA teorētisko bāzi, veicina dialogu starp praktiķiem, politikas veidotājiem un pētniekiem, sniedz atbalstu sabiedrības izglītošanā, kas palielina informētību par jautājumiem, kas saistīti ar upuriem, likumpārkāpējiem un sabiedrību. EFRJ organizētajās konferencēs, semināros un citos izglītojošos pasākumos piedalās dalībnieki no visas pasaules, kā arī tiek pieaicināti pasaulē pazīstamākie kriminologi, profesori, vadošie pasaules pētnieki un citi TA profesionāļi. Tas liecina par EFRJ iespējām nodrošināt kvalitatīvas un daudzpusējas informācijas apriti, kā arī EFRJ organizētie pasākumi sniedz iespēju nodibināt kontaktus ar citu valstu profesionāļiem, kas nākotnē var sniegt atbalstu jaunu TA programmu attīstīšanā Latvijā.  EFRJ reizi divos gados organizē starptautiskas konferences par pasaulē aktuālām tēmām, piemēram, šogad Nīderlandē no 21.jūnija līdz 24.jūnijam tika organizēta konference par tēmu “Izprotot taisnīguma atjaunošanu: cilvēktiesības un personīgās realitātes” *(Realising Restorative Justice: Human Rights and Personal Realities),* kur piedalījāsvairāk nekā 200 dalībnieki no visas pasaules. Nodrošinot VPD ekspertu dalību un aktīvu iesaistīšanos starptautiskajās konferencēs par pieredzi, programmām un pētījumiem, kas balstās uz TA principu iedzīvināšanu Eiropā, tiks veicināta labās prakses un pieredzes iedzīvināšana Latvijas probācijas darbā.  Ņemot vērā nepieciešamību VPD iesaistīties starptautiskā viedokļu apmaiņā un piedalīties TA programmu attīstībā arī Eiropas Savienības līmenī, ir izstrādāts Ministru kabineta rīkojuma projekts “ Par atļauju Tieslietu ministrijai uzņemties jaunas valsts budžeta ilgtermiņa saistības dalībai organizācijā Eiropas forums taisnīguma atjaunošanai (European Forum for Restorative Justice – EFRJ)” (turpmāk – Ministru kabineta rīkojuma projekts). Ikgadējā iemaksa EFRJ Latvijai noteikta 675 *euro* apmērā. |
| 3. | Projekta izstrādē iesaistītās institūcijas | Valsts probācijas dienests |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķa grupas, kuras tiesiskais regulējums ietekmē vai varētu ietekmēt | VPD darbinieki, kuriem radīsies iespēja apmeklēt EFRJ pasākumus, piedalīties pētījumos un citos starptautiskos projektos, lai ieviestu jaunas TA programmas Latvijā. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Ministru kabineta rīkojuma projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Ministru kabineta rīkojuma projektam nav ietekmes uz administratīvajām izmaksām. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016.gads** | | Turpmākie trīs gadi (*euro*) | | |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 2. Budžeta izdevumi: | 0 | 0 | 675 | 675 | 675 |
| 2.1. valsts pamatbudžets | 0 | 0 | 675 | 675 | 675 |
| 3. Finansiālā ietekme: | 0 | 0 | -675 | -675 | -675 |
| 3.1. valsts pamatbudžets | 0 | 0 | -675 | -675 | -675 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 675 | 675 | 675 |
| 5. Precizēta finansiālā ietekme: | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ikgadējā iemaksa EFRJ noteikta 675 *euro*.  VPD dalības maksu organizācijā EFRJ 2017.gadā un turpmākajos gados nodrošinās esošā budžeta ietvaros. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Tieslietu ministrija, iesniedzot budžeta pieprasījumu likumprojektam “Par valsts budžetu 2017.gadam”, iekļaus plānotos izdevumus 2017.gadam un turpmākajiem gadiem 675 *euro* valsts budžeta ilgtermiņa saistību sadaļā “Maksājumi starptautiskajās institūcijās un programmās”. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministru kabineta rīkojuma projekts neskar sabiedrības intereses un personu tiesības un pienākumus tādā mērā, lai tiktu plānotas atsevišķas sabiedrības līdzdalības un komunikācijas aktivitātes. |
| 2. | Sabiedrības līdzdalība projekta izstrādē | Sabiedrības līdzdalība nav notikusi. |
| 3. | Sabiedrības līdzdalības rezultāti | Sabiedrības līdzdalība nav notikusi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts probācijas dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta rīkojuma projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav |

*Anotācijas IV un V sadaļa – projekts šo jomu neskar.*

Iesniedzējs:

Tieslietu ministrijas

valsts sekretārs R.Kronbergs

01.07.2016. 12:45

1033

D.Ziediņa

67021116, diana.ziedina@vpd.gov.lv